钦定古今图书集成/历象汇编/乾象典/第077卷 > 朱子语类 > 《雷电》
## 钦定古今图书集成/历象汇编/乾象典/第077卷 > 朱子语类 > 《雷电》

或问：“程子谓‘雷电只是气相摩轧’，是否？”曰：“然。或以为
有神物。”曰：“气聚则须有，然才过便散。如雷斧之类，亦
是气聚而成者，但已有渣滓，便散不得，此亦属成之
者性。”《张子》曰：“‘其来也几微易简，其究也广大坚固’，即
此理也。”

雷如今之爆杖，盖郁积之极而迸散者也。

问“十月雷鸣？”曰：“恐发动了阳气，所以大雪为丰年之
兆者，雪非丰年，盖？为凝结得阳气在地，来年发达生
长万物。”

雷虽只是气，但有气便有形。如“蝃𬟽”，本只是薄雨，为
日所照成影，然亦有形，能吸水吸酒。人家有此，或为
妖，或为祥。

《横渠》云：“阴气凝聚，阳在内者不得出，则奋击而为雷
霆。阳气伏于阴气之内不得出，故爆开而为雷也。”